

VLADA REPUBLIKE HRVATSKE

Zagreb, 22. ožujka 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti na Odluku Županijske skupštine Splitsko-dalmatinske županije o dopuni Odluke o osnivanju Lučke uprave Splitsko-dalmatinske županije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16, 116/18 i 80/22), a u vezi s člankom 74. stavkom 1. Zakona o pomorskom dobru i morskim lukama (Narodne novine, br. 158/03, 100/04-Zakon o izmjenama i dopunama Zakona o gradnji, 141/06, 38/09, 123/11-Odluka Ustavnog suda Republike Hrvatske, 56/16 i 98/19), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_\_\_\_ 2022. godine donijela

**ODLUKU**

**O DAVANJU SUGLASNOSTI NA ODLUKU ŽUPANIJSKE SKUPŠTINE SPLITSKO-DALMATINSKE ŽUPANIJE O DOPUNI ODLUKE O OSNIVANJU LUČKE UPRAVE SPLITSKO-DALMATINSKE ŽUPANIJE**

**I.**

Daje se suglasnost na Odluku o dopuni Odluke o osnivanju Lučke uprave Splitsko-dalmatinske županije, klase: 024-01/22-0002/0125, urbroja: 2181/1-01-22-0001, koju je donijela Županijska skupština Splitsko-dalmatinske županije na sjednici održanoj 25. srpnja 2022. godine, a kojom se utvrđuje obuhvat lučkog područja luke Zenta.

**II.**

Ova Odluka stupa na snagu danom donošenja, a objavit će se u Narodnim novinama.

Klasa:

Ur.broj:

Zagreb,

**PREDSJEDNIK**

**mr. sc. Andrej Plenković**

**OBRAZLOŽENJE**

Na temelju članka 74. stavaka 1. i 2. Zakona o pomorskom dobru i morskim lukama („Narodne novine“, br. 158/03, 100/04, 141/06, 38/09, 123/11, 56/16 i 98/19), županijska skupština utvrđuje lučko područje za sve luke otvorene za javni promet županijskog i lokalnog značaja na svom području, u skladu s prostornim planovima i uz suglasnost Vlade Republike Hrvatske, a lučka uprava je dužna predložiti promjenu akta o lučkom području ako to zahtijevaju razvojni, gospodarski, administrativni ili drugi razlozi.

Sukladno članku 2. stavku 1. točki 4. Zakona o pomorskom dobru i morskim lukama lučko područje luke obuhvaća jedan ili više morskih i kopnenih prostora (lučkih bazena) koji se koriste za obavljanje lučkih djelatnosti, a kojima upravlja lučka uprava, a granica lučkog područja je granica pomorskog dobra.

Odlukom o osnivanju Lučke uprave Splitsko-dalmatinske županije (,,Službeni glasnik Splitsko-dalmatinske županije“ broj br. 1/99, 9/04, 5/08, 11/12, 1/13, 4/14, 160/17, 114/18, 162/18, 162/18 i 177/18 i 22/20) osnovana je Lučka uprava Splitsko-dalmatinske županije i utvrđeno je lučko područje luka otvorenih za javni promet županijskog i lokalnog značaja pod njenom nadležnošću.

Dana 25. srpnja 2022. godine Županijska skupština Splitsko-dalmatinske županije na svojoj 11. sjednici donijela je Odluku o dopuni Odluke o osnivanju Lučke uprave Splitsko-dalmatinske županije (Klase: 024-01/22-0002/0125, Urbroj: 2181/1-01-22-0001) kojom se luka Zenta, kao luka otvorena za javni promet lokalnog značaja, stavlja pod nadležnost Lučke uprave Splitsko-dalmatinske županije i utvrđuje se njezin obuhvat. Površina lučkog područja iznosi 117.323,47 m2 (kopneni dio 40.706,45 m2, a morski dio 76.617,02 m2) i ukupnog je kapaciteta cca. 800 komunalnih vezova.

Područje luke Zenta obuhvaća područje luke posebne namjene - sportske luke Zenta kojom je privremeno upravljala Županijska lučka uprava Splitsko-dalmatinske županije, zaključno do dana 30. prosinca 2022. godine, na temelju Odluke o davanju Lučkoj upravi Splitsko-dalmatinske županije na privremeno upravljanje i korištenje lučkih područja postojeće sportske luke Zenta i postojeće sportske luke Špinut („Narodne novine“, br. 128/19, 55/21 i 119/2022).

Budući da je došlo do izmjene prostorno planske dokumentacije kojom je dosadašnjoj sportskoj luci Zenta promijenjena namjena u luku otvorenu za javni promet, te je Naredbom o razvrstaju luka otvorenih za javni promet na području Splitsko-dalmatinske županije („Narodne novine“, br. 90/14 i 79/22) luka Zenta razvrstana kao luka otvorena za javni promet lokalnog značaja, stvorili su se zakonski preduvjeti da se luka Zenta stavi pod punu nadležnost Županijske lučke uprave Splitsko-dalmatinske županije i time osigura dovršetak sanacije gatova i dodjela komunalnih vezova za domicilno stanovništvo.

Slijedom navedenog, Ministarstvo mora, prometa i infrastrukture izradilo je Prijedlog odluke o davanju suglasnosti na Odluku Županijske skupštine Splitsko-dalmatinske županije o dopuni Odluke o osnivanju Lučke uprave Splitsko-dalmatinske županije.